Druhotný softvér

Druhotný softvér (iné názvy: použitý softvér, softvér z voľného trhu, predvlastnený softvér) označuje legálnu rozmnoženinu softvéru obchodovanú na voľnom trhu, pri ktorej už skôr došlo k vyčerpaniu autorských práv jej prvým predajom a ktorá je ďalej predávaná. V tomto kontexte je dôležitejšie než samotný softvér práve právo na používanie programu.

 Trh s druhotným softvérom 
Prebytok softvéru (tzv. overlicensing) môže vzniknúť z mnohých rôznych dôvodov, napr. v dôsledku ukončenia činnosti, reorganizácie a rušenia pracovných miest u prvého vlastníka, ale aj v dôsledku zmien používaných systémov, alebo ako dôsledok prechodu na cloudové služby a pod. Spoločnosť, ktorá ho uvádza na trh, môže tiež sledovať cieľ predaja prebytkov vyplývajúcich z nákupu multilicenčných balíkov. Okrem priamych predajov medzi spoločnosťami existujú aj špecializovaní predajcovia (software broker), ktorí po odkúpení takéhoto softvéru od prvého vlastníka ďalej ponúkajú jeho nákup ďalším záujemcom. Najväčším obchodníkom s druhotným softvérom v regióne Strednej a východnej Európy je spoločnosť Forscope a.s..

Motiváciou k nákupu druhotného softvéru je najčastejšie nižšia cena než pri nákupe priamo od výrobcu alebo skutočnosť, že výrobcovia už neponúkajú staršie verzie, prípadne úplne ukončili poskytovanie ďalších perpetuálnych licencií, ktoré by daný subjekt chcel používať. Obchod s druhotným softvérom môže prebiehať aj medzi fyzickými osobami. Ak sú v niektorých licenčných zmluvách obsiahnuté zákazy ďalšieho predaja, takéto dojednania sú v rozpore s právom Európskej únie a ako také sú neplatné.

 Právna situácia v EÚ 
Smernica 2009/24/ES Európskeho parlamentu a Rady EÚ z 23. apríla 2009 o právnej ochrane počítačových programov v čl. 4 ods. 2 ustanovuje, že:
„Prvý predaj rozmnoženiny počítačového programu v Spoločenstve uskutočnený majiteľom práv alebo s jeho súhlasom vyčerpáva právo na verejné rozširovanie takejto rozmnoženiny v Spoločenstve, s výnimkou práva na kontrolu ďalšieho nájmu počítačového programu alebo jeho rozmnoženiny.“
Obdobný text obsahovala už predchádzajúca Smernica Rady z 14. mája 1991 o právnej ochrane počítačových programov (91/250/EHS).

Súdny dvor Európskej únie (SD EÚ) v rozhodnutí z 3. júla 2012 potvrdil, že obchod s druhotným softvérom je prípustný aj v prípade softvéru, ktorý bol prenesený online.

Podľa odôvodnenia rozsudku sa princíp vyčerpania autorského práva vzťahuje na každý prvý predaj softvéru. SD EÚ tiež rozhodol, že druhý nadobúdateľ si môže znovu stiahnuť softvérové licencie prenesené online priamo od výrobcu a vyčerpanie práva na šírenie sa vzťahuje aj na všetky aktualizácie a vylepšenia poskytnuté prvému vlastníkovi. Súdny dvor zároveň konštatoval, že „každý následný nadobúdateľ rozmnoženiny, vo vzťahu ku ktorej je právo nositeľa autorského práva na rozširovanie vyčerpané, je v tomto zmysle oprávneným nadobúdateľom. Môže preto do svojho počítača stiahnuť rozmnoženinu, ktorá mu bola predaná prvým nadobúdateľom.“

 Udržateľnosť 
S príchodom pojmu ESG, smernice CSRD a udržateľného a sociálne zodpovedného nákupu a verejného obstarávania je od 20. rokov 21. storočia druhotný softvér vnímaný čoraz viac aj ako súčasť cirkulárnej ekonomiky. Druhotný softvér okrem iného pomáha znižovať množstvo vznikajúceho odpadu tým, že umožňuje predĺženie životného cyklu hardvéru a obmedzuje odlev financií do tretích krajín.  Na rozdiel od iných komodít pri softvéri používaním nedochádza k žiadnemu zníženiu kvality. Trvalá udržateľnosť a zodpovednosť sa delí na ekonomickú, environmentálnu a sociálnu. Druhotný softvér bráni zbytočnej výrobe nových fyzických nosičov, vyhadzovaniu hardvéru a priemyselných zariadení z dôvodu nekompatibility s novými verziami softvéru, znižuje náklady verejného aj súkromného sektora a tým pomáha uvoľniť finančné prostriedky na iné potrebné projekty a udržiavať peniaze v lokálnej ekonomike. V prípade softvéru vyvíjaného spoločnosťami z krajín mimo EÚ prispieva tiež k znižovaniu obchodného deficitu zo služieb s týmito tretími krajinami.

 Verejné obstarávanie 
V Česku a v Nemecku už boli vydané rozhodnutia konštatujúce neoprávnenosť vyradenia ponuky obsahujúcej druhotný softvér z verejnej zákazky na dodávky softvéru. 

 Princíp vyčerpania práv k duševnému vlastníctvu 
Smernica o softvéri platná v EÚ ustanovuje povinné uplatňovanie princípu vyčerpania práv na softvér. To znamená, že akonáhle autor raz predá kópiu programu, jeho právo na ďalšie šírenie tejto kópie zaniká. Keďže autor už za svoje dielo dostal odmenu, nemôže ďalšie šírenie kontrolovať ani zakázať jeho ďalší predaj. To platí rovnako pre softvér poskytovaný online aj pre softvér predávaný na fyzickom nosiči dát. Takto rozhodol Súdny dvor Európskej únie vo svojom rozsudku z 3. júla 2012. 

 Referencie 

 Externé odkazy 
 Smernica 2009/24/ES Európskeho parlamentu a Rady z 23. apríla 2009 o právnej ochrane počítačových programov

Kategória:Softvér
Kategória:Softvérové licencie
Kategória:Autorské právo